Fragmento da resposta do académico Salvador García Bodaño, ao discurso de 
ingreso de Xohana Torres na Real Academia Galega, no que fai referencia a 
relación de Xohana e outras personas co ferrolán Teatro Estudio. 


27.10.2001 


A dA Da 


Cómpre relembrar que Xohana Torres Fernández, de nome literario 
Xohana Torres, naceu en Santiago de Compostela e nela viñeron confluír 
sangues da fecunda terra, interior e fluvial, do Ribeiro do Avia e mais aque- 
las outras da aberta terra litoral, arousá e mariñeira, do Grove. Cadroulle así 
recibir a sabedoría das nosas tradicións e da nosa fala por liña materna da 
súa avoa, e pola parte do seu pai e dos avós ese toque universalista e cos- 
mopolita tan acaído ás xentes do mar, Ben sabemos que se criou no Ferrol 
e que alí fixo os seus estudios. Por entón, ata ben andados os anos da xu- 
ventude, a súa existencia decorreu case sempre en recintos militares da Ma- 
riña de Guerra. Un ambiente este abondo distinto e distante do verdadeiro 
ser de Galicia, que ela iría descubrindo a través dunha serie de fundamen- 
tais revelacións, 

Se da súa avoa materna —a quen lle acaba de render calorosa e lírica ho- 
menaxe— recolleu a fala galega máis íntima, os nomes das cousas, O voca- 
bulario das viñas, os remedios das herbas, xunto a antigas historias sorpren- 
dentes, é dicir, se desa maneira tan entrañable deu en irse achegando á fala e 
á cultura popular desta terra, había ser tamén de rapaciña cando no Centro 
Xeral tivo a sorte de coñecer a Carballo Calero, xa dende o ingreso no bacha- 
relato, e de contalo como profesor en primeiro e segundo curso nas materias 
de Historia e de Literatura. Sería, polo tanto, Carballo Calero, quen lle amo- 
saría a imaxe culta de Galicia, o camiño alboral da nosa Historia, con maiús- 
culas, dende os pobos precélticos e a cultura celta, e da Literatura xerada nes- 
ta patria dende a sonora palabra dos cancioneiros vencedora do tempo e do 
silencio. Dúas persoas cruciais, xa que logo, na súa formación e na súa voca- 
ción, Unha vocación literaria que comezaría a dar froito ben cedo, pois Xo- 
hana, nena tímida, introvertida e lectora moi precoz, publicaba xa os primei- 
ros poemas aos once anos na revista Proa do instituto. Algún destes poemas 
escritos polos trece ou catorce anos, Como no caso do titulado Soidá, andado 
o tempo formarían parte do seu primeiro poemario. 

Carballo Calero animouna a enviar algunha colaboración poética á re- 
vista Aturuxo, que deste xeito inclúe no número 3 (1953) o poema “Nai”, 


máis tarde igualmente recollido no seu primeiro libro. Tamén aparece no 
número 2 (1962) de Vieiros o poema “A dura maxestade do silenzo”, e no 
número 1 (1963) de Grial o dedicado a Rosalía, lido nun recital celebrado 
no Salón Artesoado de Fonseca na conmemoración do primeiro Día das Le- 
tras Galegas, no que participaron tamén Arcadio López-Casanova, Carlos 
Casares e quen aquí lles fala... Nos seus tempos estudiantís tivo entusiastas 
experiencias en varias representacións teatrais no instituto, que se prolon- 
garían despois no famoso grupo do Teatro Estudio, en Ferrol, de grande im- 
portancia na época e para o que facían decorados e escenografía tanto o es- 
critor e pintor Tomás Barros Pardo como o pintor Segura Torrella. A 
relación de Xohana Torres con este grupo, tantas veces premiado, foi moi 
estreita. O grupo teatral foi esforzándose, progresivamente, por ofrecer un 
conxunto escolleito de obras da máis avanzada dramaturxia no mundo da- 
quel tempo, con obras de Arthur Miller (As bruxas de Salem), de Edward 
Albee (Historia do zoo), de lonesco, entre outros, e tamén de Valle, postas 
en escena por Alfredo Osset, que desempeñou o seu magnífico labor de di- 
rección cun decidido ánimo innovador e modernizador fronte dos reperto- 
rios promovidos pola dictadura. 


REAL ACADEMIA GALEGA 


EU TAMÉN NAVEGAR 


DISCURSO LIDO 
O DÍA 27 DE OUTUBRO DE 2001, 
NO ACTO DA SÚA RECEPCIÓN, 
POLA ILUSTRÍSIMA SEÑORA DONA 


IXOHANAITORRES| 
E RESPOSTA DO EXCELENTÍSIMO SEÑOR DON 
SALVADOR GARCÍA-BODAÑO 


